SCC ออกหุ้นกู้ 2.5 หมื่นลบ.อายุ 4 ปี ดอกเบี้ย 2.8% โชว์เรทติ้ง A+ (tha)
SCC ออกหุ้นกู้ 2.5 หมื่นลบ.อายุ 4 ปี ดอกเบี้ย 2.8% โชว์เรทติ้ง A+ (tha)
SCC ออกหุ้นกู้ 2.5 หมื่นลบ.อายุ 4 ปี ดอกเบี้ย 2.8% โชว์เรทติ้ง A+ (tha)
12 ก.พ. 2563

บริษัท ปูนซิเมนต์ไทย จำกัด (มหาชน) หรือ SCC แจ้งว่าเมื่อวานนี้ (11 ก.พ.) สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้อนุมัติการออกและเสนอขายหุ้นกู้ชุดใหม่ ครั้งที่ 1/2563 (SCC244A) จำนวน 25,000 ล้านบาท อายุ 4 ปี อัตราดอกเบี้ยคงที่ 2.8% ต่อปี กำหนดวันออกหุ้นกู้ 1 เม.ย.63 และครบกำหนดไถ่ถอน 1 เม.ย.67
ทั้งนี้ เพื่อทดแทนหุ้นกู้ชุดเดิมที่จะครบกำหนดไถ่ถอนในวันที่ 1 เมษายน 2563 จำนวน 25,000 ล้านบาท โดยเสนอขายให้ผู้ถือหุ้นกู้ SCC204A ที่เป็นผู้ลงทุนประชาชนทั่วไป ในวันที่ 2-6 มี.ค., ผู้ถือหุ้นกู้บริษัท ปูนซิเมนต์ไทย จำกัด (มหาชน) ชุดอื่นๆ ที่เป็นผู้ลงทุนประชาชนทั่วไป  ในวันที่ 25-27 มี.ค. และผู้ลงทุนประชาชนทั่วไป ในวันที่ 30-31 มี.ค.
โดยกำหนดวันจ่ายดอกเบี้ยทุก 3 เดือน คือ 1 ม.ค., 1 เม.ย., 1 ก.ค. และ 1 ต.ค. โดยมีธนาคารกรุงศรีอยุธยา จำกัด (มหาชน) หรือ BAY,ธนาคารกรุงเทพ จำกัด (มหาชน) หรือ BBL, ธนาคารกสิกรไทย จำกัด (มหาชน) หรือ KBANK, ธนาคารกรุงไทย จำกัด (มหาชน) หรือ KTB และธนาคารไทยพาณิชย์ จำกัด (มหาชน) หรือ SCB เป็นผู้จัดการการจัดจำหน่าย
สำหรับหุ้นกู้ดังกล่าวได้รับการจัดอันดับความน่าเชื่อถือจากบริษัท ฟิทช์ เรทติ้งส์ (ประเทศไทย) จำกัด ที่ระดับ A+ (tha)